帝國球場 (溫哥華)

帝國球場係加拿大溫哥華嘅一座臨時球場，位於希斯廷斯公園帝國大球場嘅原址上面。

歷史
帝國大球場喺1993年拆徂之後，溫哥華市政府將帝國大球場嘅原址改建成徂社區運動場，爾座公園有兩座天然草皮足球場，兩座棒球場同一條跑道。

2007年，由於卑詩大球場需要起一座新嘅開合式屋頂，以取代漏水嘅舊屋頂，卑詩大球場嘅營運商BC Pavilion決定喺帝國大球場嘅原址上面起一座臨時球場，作為卑詩雄獅同埋溫哥華白浪嘅臨時主場。總部設喺瑞士，專長係建造臨時體育設施嘅努斯利集團贏得徂建造爾座臨時球場嘅合約，而爾座臨時球場應用徂好多模塊化設計理念。建造爾座球場用徂111日，用徂2500噸材料，喺2010年6月下旬完工，啱好趕得切加拿大加式足球聯賽嘅常規賽季。

起好嘅帝國球場有27528個座位，其中20500個係單人凳座位，其餘7000個係長凳座位。單人凳座位上高有屋頂遮頭，長凳座位上高就無。此外，帝國球場重有12個包廂同一個貴賓區，照明設施同媒體設施亦都一應俱全。不過，同卑詩大球場相比，帝國球場嘅座位雖然離比賽場地近啲，但係由於係露天球場，球迷嘅聲浪唔會好似喺卑詩大球場恁到處迴響，撼動對手嘅軍心，因此好多球迷認為帝國球場削弱徂主隊嘅主場優勢。帝國球場嘅另一個缺點係：由於地處郊區，遠離架空列車路線，帝國球場平時祗有兩條公交車路線：135路同28路，比賽日經常要靠加開特別班車來滿足通勤球迷嘅需求；而歷史更悠久嘅卑詩大球場，行路唔使10分鐘就可以到架空列車嘅體育館－華埠站。

2011年尾，喺卑詩大球場重開之後，帝國球場終於壽終正寢，之前由努斯利集團借出嘅設施全部歸還 ，但係人造草皮、更衣室同照明設備就無拆到。2012年，溫哥華市政府經過一系列公眾咨詢之後，決定將帝國球場嘅舊址改建成一座新嘅社區運動場。根據溫哥華市政府嘅規劃，新嘅社區運動場會包括兩座大足球場，觀眾座位，熱身區同埋一條560米長嘅跑道，但係唔會有棒球場。改建計劃原定2014年11月完工，但係由於不可抗力因素嘅作用，直到2015年先至完工。

重大事件
第一場加式足球賽事：2010年6月20號加拿大加式足球聯賽熱身賽，卑詩雄獅對沙省遊騎兵；
入場人數最多嘅加式足球賽事：2011年9月10號加拿大加式足球聯賽常規賽，卑詩雄獅對多倫多船工，26253人入場觀戰；
第一場足球賽事：2011年3月19號北美足球大聯盟常規賽，溫哥華白浪對多倫多FC；
入場人數最多嘅足球賽事：2011年7月30號北美足球大聯盟常規賽，溫哥華白浪對洛杉磯銀河，27500人入場觀戰。
2010年8月21號，為徂慶祝太平洋國家展覽會開幕100週年，溫哥華市政府請到拜仁·亞當斯同海灘男仔來開演唱會。

類:加拿大地標
加拿大運動